Document ID: 32008R0329

NARIADENIE KOMISIE (ES) č. 329/2008
z 10. apríla 2008,
ktorým sa mení a dopĺňa nariadenie (ES) č. 552/2007, pokiaľ ide o stanovenie rozpočtových stropov na rok 2007
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 64 ods. 2,
keďže:
(1)
V prílohe I k nariadeniu Komisie (ES) č. 552/2007 z 22. mája 2007, ktorým sa ustanovuje maximálna výška príspevku Spoločenstva na financovanie pracovných programov v sektore olivového oleja a ktorým sa na rok 2007 ustanovujú rozpočtové stropy na čiastočnú alebo nepovinnú implementáciu schémy jednotných platieb a ročných finančných rámcov pre schému jednotných platieb na plochu, ustanovené v nariadení Rady (ES) č. 1782/2003, a ktorým sa mení a dopĺňa uvedené nariadenie (2), sa na rok 2007 stanovujú rozpočtové stropy pre priame platby, ktoré sa majú poskytnúť v súlade s ustanoveniami článkov 66 až 69 nariadenia (ES) č. 1782/2003.
(2)
Francúzsko v súlade s článkom 64 ods. 1 nariadenia (ES) č. 1782/2003 rozhodlo o čiastočnom zavedení režimu jednotnej platby za podmienok stanovených najmä v článku 68 ods. 2 písm. a) bode i) uvedeného nariadenia, pokiaľ ide o dodatočné platby na zachovanie chovu kráv bez tržnej produkcie mlieka. Podľa ustanovení článku 8 ods. 4 nariadenia Rady (ES) č.1083/2006 (3), ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde, však francúzske regióny Korzika a Hainaut nemôžu od 1. januára 2007 využívať prechodnú podporu ustanovenú v uvedenom článku. Vnútroštátna doplnková prémia na kravu bez trhovej produkcie mlieka ustanovená v článku 125 ods. 5 nariadenia (ES) č. 1782/2003 poskytovaná poľnohospodárskym podnikom vo francúzskych regiónoch Korzika a Hainaut sa preto od roku 2007 nemôže financovať prostredníctvom EPZF. Francúzsko v snahe zabezpečiť pokračovanie podpory Spoločenstva pre odvetvie kráv bez trhovej produkcie mlieka požiadalo, aby sa suma zodpovedajúca platbám uskutočneným až do roku 2006 ako doplnková vnútroštátna prémia v regiónoch Korzika a Hainaut presunula zo stropu stanoveného na rok 2007 v prílohe I k nariadeniu (ES) č. 552/2007 pre doplnkovú vnútroštátnu prémiu do stropu, ktorý je v uvedenej prílohe určený pre prémiu za kravu bez trhovej produkcie mlieka. Vyššie uvedené rozpočtové stropy by sa preto mali zodpovedajúcim spôsobom upraviť.
(3)
Nariadenie (ES) č. 552/2007 by sa preto malo zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Príloha I k nariadeniu (ES) č. 552/2007 sa mení a dopĺňa takto:
a)
suma na „Prémie za dojčiace kravy“ sa pre Francúzsko nahrádza sumou „734 416“;
b)
suma na „Doplnkovú prémiu na dojčiacu kravu“ sa pre Francúzsko nahrádza sumou „0“.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. apríla 2008

Labels: 4
19
5
6